REGOLAMENT TAL-KUMMISSJONI (KE) Nru 1065/2007
tas-17 ta’ Settemrbu 2007
li jemenda r-Regolament (KE) Nru 493/2006 dwar miżuri tranżitorji fil-kuntest tar-riforma ta’ l-organizzazzjoni komuni tas-swieq fis-settur taz-zokkor
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 318/2006 ta’ l-20 ta’ Frar 2006 dwar l-organizzazzjoni komuni tas-swieq fis-settur taz-zokkor (1), u b'mod partikolari l-Artikolu 44 tiegħu,
Billi:
(1)
L-Artikolu 3 tar-Regolament tal-Kummissjoni (KE) Nru 493/2006 tas-27 ta’ Marzu 2006 dwar miżuri tranżitorji fil-kuntest tar-riforma ta’ l-organizzazzjoni komuni tas-swieq fis-settur taz-zokkor, li jemenda r-Regolamenti (KE) Nru 1265/2001 u (KE) Nru 314/2002 (2) jipprevedi l-irtirar preventiv. Għaldaqstant, meta jinqabeż ċertu limitu, il-produzzjoni ta’ kull impriża, li tkun anqas mill-kwota, titqies bħala rtirata fis-sens ta’ l-Artikolu 19 tar-Regolament (KE) Nru 318/2006, jew fuq talba ta’ l-impriża, li għandha tiġi ppreżentata qabel il-31 ta’ Jannar 2007, meqjusa bħala prodotta barra l-kwota fis-sens ta’ l-Artikolu 12 ta’ l-imsemmi Regolament.
(2)
Fid-data ta’ skadenza tal-31 ta’ Jannar 2007, il-produtturi ta’ l-iżoglukożju, kuntrarjament għall-produtturi taz-zokkor, ma kinux f'qagħda li jressqu din it-talba, minħabba n-natura kontinwa tal-produzzjoni tagħhom, matul is-sena kollha. Għall-finijiet ta’ l-ekwità, jeħtieġ li l-iskadenza msemmija aktar ’il fuq, titressaq għall-aħħar tas-sena tas-suq 2006/2007 għall-produtturi ta’ l-iżoglukożju biex ikunu jistgħu jiddeċiedu u jressqu talba informata.
(3)
Għaldaqstant, jeħtieġ li r-Regolament (KE) Nru 493/2006 jiġi emendat.
(4)
Il-miżuri stipulati f’dan ir-Regolament huma f’konformità ma’ l-opinjoni tal-Kumitat ta’ Ġestjoni għaz-Zokkor,
ADOTTAT DAN IR-REGOLAMENT:
Artikolu 1
Fl-Artikolu 3 tar-Regolament (KE) Nru 493/2006, il-paragrafu 1 huwa ssostitwit bit-test segwenti:
“1. Għal kull impriża, il-parti tal-produzzjoni taz-zokkor, ta’ l-iżoglukożju u tal-ġulepp ta’ l-inulina għas-sena tas-suq 2006/2007, prodotta skond il-kwota allokata skond il-kwoti stipulati bl-Anness IV, li taqbeż il-limitu stabbilit bil-paragrafu 2 ta’ dan l-Artikolu, hija meqjsua bħala rtirata fis-sens ta’ l-Artikolu 19 tar-Regolament(KE) Nru 318/2006 jew fuq talba ta’ l-impriża ppreżentata qabel il-31 ta’ Jannar 2007 għaz-zokkor u qabel it-30 ta’ Settembru 2007 għall-iżoglukożju, meqjusa in toto jew in parte bħala prodotta barra l-kwota fis-sena ta’ l-Artikolu 12 ta’ l-imsemmi Regolament.”
Artikolu 2
Dan ir-Regolament għandu jidħol fis-seħħ fil-jum ta’ wara dak tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 17 ta’ Settembru 2007.